B4-0989, 1018 και 1031/95

Ψήφισμα σχετικά με την ρύπανση από όζον κατά το θέρος

Το Ευρωπαϊκό Κοινοβούλιο,

A. λαμβάνοντας υπόψη ότι κατά τις τελευταίες ημέρες του Ιουνίου και τις πρώτες ημέρες του Ιουλίου σε αρκετές χώρες της ΕΕ σημειώθηκε υπέρβαση του ευρωπαϊκού κατωφλίου ενημέρωσης του πληθυσμού, το οποίο έχει ορισθεί σε 180 μικρογραμμάρια όζοντος ανά κυβικό μέτρο (μέση τιμή για περίοδο μιας ώρας) και ότι κατά το θέρος του 1994 στην ΕΕ των Δώδεκα σημειώθηκαν 3100 περιπτώσεις υπέρβασης του ως άνω κατωφλίου σύμφωνα με την Ενημερωτική Έκθεση της ΓΔ ΧΙ του Σεπτεμβρίου 1994,

Β. λαμβάνοντας υπόψη ότι η ρύπανση από το όζον κατά τους θερινούς μήνες έχει πλέον καταστεί μόνιμο περιβαλλοντικό πρόβλημα το οποίο σημειώνεται κάθε καλοκαίρι όταν υπάρχει συνδυασμός αρκετής ηλιοφάνειας και σχετικής άπνοιας[semigr ] ότι οι βασικές πρόδρομες ουσίες του όζοντος είναι τα οξείδια του αζώτου και οι πτητικές οργανικές ενώσεις (VOC), και ότι αυτές προέρχονται κυρίως από την καύση ορυκτών καυσίμων στον τομέα των μεταφορών,

Γ. λαμβάνοντας υπόψη την πρόσφατη βελγική έκθεση του Ιδρύματος Υγιεινής και Επιδημιολογίας και του Διαπεριφερειακού Οργάνου για το Περιβάλλον, η οποία αναφέρει ότι κατά την περίοδο του καύσωνος από τις 27 Ιουνίου έως τις 7 Αυγούστου 1994 σημειώθηκαν στο Βέλγιο 1226 θάνατοι περισσότεροι από τους στατιστικώς αναμενομένους, και ότι αυτή η αύξηση κατά 10% της θνησιμότητας σε σύγκριση με τη «φυσιολογική» θερινή περίοδο συνδέεται με το συνδυασμό υψηλών θερμοκρασιών και υψηλών επιπέδων όζοντος,

Δ. λαμβάνοντας υπόψη ότι στη Δανία και στο νότιο τμήμα της Σουηδίας εκτιμάται ότι τα σημερινά επίπεδα όζοντος κατά τους θερινούς μήνες θα προκαλέσουν ζημίες σε καλλιέργειες της τάξεως του 5 έως 10% όσον αφορά τα σιτηρά, τις πατάτες, το τριφύλλι και τη μηδική, σύμφωνα με τα πορίσματα επιστημονικών πειραμάτων,

Ε. λαμβάνοντας υπόψη ότι η γερμανική Επιτροπή ΜΑΚ (αρμόδια για τις μέγιστες συγκεντρώσεις στον τόπο εργασίας) αποφάσισε πρόσφατα ότι υπάρχουν σοβαρές υπόνοιες ότι το όζον προκαλεί καρκίνο και ότι πρόκειται να δημοσιεύσει την πληροφορία αυτή στον κατάλογο ΜΑΚ για το 1995, ο οποίος θα κυκλοφορήσει τον Αύγουστο του 1995,

ΣΤ. λαμβάνοντας υπόψη ότι η ομάδα εμπειρογνωμόνων της βρετανικής κυβέρνησης σχετικά με τα ποιοτικά πρότυπα του ατμοσφαιρικού αέρα προτείνει να θεσπισθεί όριο 50 μικρογραμμαρίων όζοντος ανά κυβικό μέτρο (μέση τιμή οκτώ ωρών) ως προληπτικό μέτρο για την αποφυγή δυσμενών επιπτώσεων στην υγεία, φλεγμονών και αλλοιώσεων της πνευμονικής λειτουργίας, φαινομένων τα οποία έχουν παρατηρηθεί σε ανθρώπους που είχαν εκτεθεί επί αρκετές ώρες σε συγκεντρώσεις έστω και μόνον 80-100 μικρογραμμαρίων όζοντος,

Ζ. λαμβάνοντας υπόψη ότι τον Ιούλιο του 1995 η Γερμανία πρόκειται κατά πάσα πιθανότητα να θεσπίσει νέο νόμο για τη θερινή ρύπανση από το όζον, στον οποίο θα προβλέπεται αυστηρότερο από το ισχύον κατώτατο όριο προειδοποίησης του πληθυσμού που ανέρχεται στην ΕΕ σε 360 μικρογραμμάρια όζοντος (μέση ωριαία τιμή),

Η. λαμβάνοντας υπόψη ότι από την 6η Ιουλίου 1995 έχει απαγορευθεί προληπτικά η κυκλοφορία των ιδιωτικών αυτοκινήτων και του 50% των ταξί στο κέντρο της Αθήνας, από τις 7 π.μ. έως τις 8 μ.μ.,

Θ. λαμβάνοντας υπόψη ότι στα γερμανικά ομόσπονδα κράτη της Βρέμης, της Έσσης, της Κάτω Σαξωνίας και της Ρηνανίας-Παλατινάτου καθιερώθηκαν από το τελευταίο Σαββατοκύριακο όρια ταχύτητας 90 χλμ/ώρα στους αυτοκινητοδρόμους και 80 χλμ/ώρα στους άλλους οδικούς άξονες, σε μια προσπάθεια πρόληψης και μείωσης της ρύπανσης από το όζον στη Γερμανία,

Ι. λαμβάνοντας υπόψη ότι ο ελβετικός νόμος περί ποιότητας του ατμοσφαιρικού αέρα θέτει το κατώτατο όριο στα 120 μικρογραμμάρια όζοντος και ότι οι θερινές μέσες τιμές κυμαίνονται γύρω στα 100 μικρογραμμάρια, ενώ στις αρχές του αιώνα κυμαίνονταν γύρω στα 20,

Το Ευρωπαϊκό Κοινοβούλιο,

1. ζητεί από την Επιτροπή, σύμφωνα με την οδηγία 92/72/ΕΟΚ του Συμβουλίου να διατυπώσει το ταχύτερο δυνατό πρόταση τροποποίησης της εν λόγω οδηγίας και να θεσπίσει αυστηρότερα κριτήρια ενημέρωσης και προειδοποίησης του πληθυσμού[semigr ]

2. αποδοκιμάζει το γεγονός ότι η οδηγία 92/72/ΕΟΚ σχετικά με την ατμοσφαιρική ρύπανση από το όζον δεν έχει ακόμη μεταφερθεί στην εθνική νομοθεσία όλων των κρατών μελών και καλεί την Επιτροπή να απαιτήσει να μεταφερθεί πάραυτα η εν λόγω οδηγία στο εθνικό δίκαιο και, εάν κριθεί αναγκαίο, να κινήσει διαδικασία κατά αυτών των κρατών μελών ενώπιον του Ευρωπαϊκού Δικαστηρίου[semigr ]

3. είναι της γνώμης ότι το κατώφλιο ενημέρωσης του πληθυσμού στην ΕΕ πρέπει να καθορισθεί σε 120 μικρογραμμάρια όζοντος ανά κυβικό μέτρο και ανά ώρα, ενώ το κατώφλιο συναγερμού του πληθυσμού στην ΕΕ πρέπει να ορισθεί σε 180 μικρογραμμάρια όζοντος ανά κυβικό μέτρο και ανά ώρα[semigr ]

4. είναι της γνώμης ότι όταν σημειώνεται υπέρβαση του κατωφλίου των 180 μικρογραμμαρίων όζοντος ανά κυβικό μέτρο, θα πρέπει να εκδίδονται περιφερειακές ή εθνικές απαγορεύσεις στην κυκλοφορία όλων των οχημάτων εκτός των μέσων μαζικής μεταφοράς, των εκτάκτων αναγκών και των επειγουσών παραδόσεων, και ότι όσοι εργάζονται στην ύπαιθρο θα πρέπει να δικαιούνται να σταματήσουν την εργασία τους,

5. επισημαίνει ότι υπάρχουν τεχνικές δυνατότητες για τη δραστική μείωση των πρόδρομων ουσιών του όζοντος και καλεί την Επιτροπή να προτείνει μέτρα για την αξιοποίηση των δυνατοτήτων αυτών[semigr ]

6. ζητεί από την Επιτροπή να προτείνει μείωση κατά 90% των εκπομπών οξειδίων του αζώτου μέσα στην επόμενη δεκαετία κατά τις επικείμενες θυγατρικές οδηγίες της οδηγίας για την ποιότητα του ατμοσφαιρικού αέρα, και μείωση κατά 75% των VOC κατά τη 2η και την 3η φάση των οδηγιών VOC, ούτως ώστε να εξασφαλισθεί η οριστική επίλυση του προβλήματος της θερινής ρύπανσης από το όζον[semigr ]

7. υποστηρίζει, συνεπώς, το υπόμνημα που υπέβαλε στις 22 και 23 Ιουνίου 1995 η γερμανίδα Υπουργός Περιβάλλοντος στο Συμβούλιο, ως ένα πρώτο βήμα προς την κατεύθυνση αυτή[semigr ]

8. καλεί την Επιτροπή να υποβάλει το ταχύτερο δυνατό τις προδιαγραφές για τα καυσαέρια των οχημάτων (στάδιο 2000)[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και στα κοινοβούλια των κρατών μελών.